b'\n_START_ARTICLE_\nAnglijos pilietinis karas\n_START_PARAGRAPH_\nAnglijos pilietinis karas\xc2\xa0\xe2\x80\x93 karas, susid\xc4\x97j\xc4\x99s i\xc5\xa1 dviej\xc5\xb3 dali\xc5\xb3, kuri\xc5\xb3 pirmoji vyko nuo 1642 m. iki 1645\xc2\xa0m. tarp karaliaus Karolio I ir Anglijos parlamento, antroji\xc2\xa0\xe2\x80\x93 nuo 1648 m. iki 1658\xc2\xa0m. tarp Oliverio Kromvelio bei kariuomen\xc4\x97s ir to paties parlamento. \xc5\xa0io karo metu Anglijoje fakti\xc5\xa1kai \xc4\xafvyko per\xc4\x97jimas nuo absoliutin\xc4\x97s prie konstitucin\xc4\x97s monarchijos.\n_START_SECTION_\nKaras\n_START_PARAGRAPH_\nKaras kilo tarp karaliaus ir parlamento \xc5\xa1alinink\xc5\xb3 1642 m. Karalius Karolis I kaip ir jo t\xc4\x97vas Jok\xc5\xabbas I, man\xc4\x97, es\xc4\x85 vald\xc5\xbei\xc4\x85 gavo i\xc5\xa1 Dievo ir tik Dievui privalo atsakyti, tod\xc4\x97l nesutar\xc4\x97 su Parlamentu. Karolis I karaliumi tapo 1625 m. ir i\xc5\xa1kart susipyko su parlamentu d\xc4\x97l teis\xc4\x97s \xc4\xafkalinti savo prie\xc5\xa1ininkus, religijos ir mokes\xc4\x8di\xc5\xb3. 1629 m. jis paleido Parlament\xc4\x85 ir 11 met\xc5\xb3 vald\xc4\x97 vienas. 1637 m. Karolis band\xc4\x97 \xc5\xa0kotijoje \xc4\xafvesti anglikon\xc5\xb3 kulto apeigas. \xc5\xa0kotijos presbiterionai sukilo, j\xc5\xb3 kariuomen\xc4\x97 1640\xc2\xa0m. u\xc5\xbe\xc4\x97m\xc4\x97 dal\xc4\xaf \xc5\xa1iaur\xc4\x97s Anglijos. Karolis su\xc5\xa1auk\xc4\x97 Parlament\xc4\x85 pra\xc5\xa1yti pinig\xc5\xb3 karui su \xc5\xa0kotija, bet parlamentas pareikalavo reform\xc5\xb3. Pirmasis pilietinis karas kilo, kai Karolis paband\xc4\x97 suimti penkis veikliausius parlamento narius. 1642\xc2\xa0m. jau visoje \xc5\xa1alyje vyko kovos tarp rojalist\xc5\xb3 (kavaljeri\xc5\xb3) ir parlamento \xc5\xa1alinink\xc5\xb3 (apskritgalvi\xc5\xb3). Karalius \xc4\xafsik\xc5\xabr\xc4\x97 Oksforde, \xc5\xa1is miestas tapo jo b\xc5\xabstine. I\xc5\xa1 prad\xc5\xbei\xc5\xb3 beveik visose Anglijos grafyst\xc4\x97se persvar\xc4\x85 tur\xc4\x97jo rojalistai, ta\xc4\x8diau kai Parlament\xc4\x85 par\xc4\x97m\xc4\x97 \xc5\xa1kot\xc5\xb3 kariuomen\xc4\x97, tada s\xc4\x97km\xc4\x97 nuo karaliaus Karolio I nusisuko. Parlamento armija 1645 m. galutinai nugal\xc4\x97jo Karolio I paj\xc4\x97gas ir laim\xc4\x97jo. Po karo, Karolis buvo \xc4\xafkalintas Vaito saloje, bet jam pavyko pab\xc4\x97gti. 1648 m. kilo Antrasis pilietinis karas, ta\xc4\x8diau 1648 m. Oliveris Kromvelis sutriu\xc5\xa1kino rojalistus prie Prestono. 1649 m. Karoliui I buvo nukirsta galva.'